Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ...-ны өдөр хот

**шүүхийн шийдвэр гүйцэтгэх ТУХАЙ хуульд**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл**.Шүүхийн шийдвэр гүйцэтгэх тухай хуулийн 190 дүгээр зүйлийн 190.5 дахь хэсэгт доор дурдсан агуулгатай 190.5.5, 190.5.6 дахь заалт нэмсүгэй:

“190.5.5.Сэтгэцийн эмнэлэгт хэвтэн эмчлэх аюулгүй байдлын арга хэмжээг хэрэгжүүлэх эмнэлгийн байгууллага нь харуул хамгаалалтын нэгж, харуул хамгаалалтын ажилтантай байна.

190.5.6.Сэтгэцийн эмнэлэгт хэвтэн эмчлэх аюулгүй байдлын арга хэмжээ авагдсан этгээдийг арга хэмжээнээс чөлөөлөхөд асран хамгаалах, харгалзан дэмжих төрөл садангийн хүнгүй, хүлээн авахаас татгалзсан тохиолдолд шүүх хэвтүүлэн эмчлүүлж буй эмнэлгийн байгууллагын энгийн тасагт шилжүүлж болно.”

**2 дугаар зүйл**.Шүүхийн шийдвэр гүйцэтгэх тухай хуулийн дараах хэсгийг доор дурдсанаар өөрчлөн найруулсугай:

**1/93 дугаар зүйлийн 93.4 дэх хэсэг:**

“93.4.Төлбөр төлөгчийн нийт хөрөнгө нь гүйцэтгэх баримт бичгийн шаардлагыг хангахад хүрэлцэхгүй тохиолдолд тухайн хуулийн этгээдийн үүсгэн байгуулагч, хувь эзэмшигчийн эд хөрөнгөөс төлбөр гаргуулах тухай нэхэмжлэлийг шүүх хангасан бол энэ хуульд заасан үндэслэл, журмын дагуу шийдвэр гүйцэтгэх ажиллагаа явуулж төлбөрийг барагдуулна.”

**2/190 дүгээр зүйлийн 190.3 дахь хэсэг:**

“190.3.Энэ хуулийн 190.1-д заасан этгээдийн эмчилгээний зардал, 190.2-т заасан эмчлэх байгууллагад хүргэх зардлыг тус тус улсын төсвөөс санхүүжүүлнэ.”

**3 дугаар зүйл.**Шүүхийн шийдвэр гүйцэтгэх тухай хуулийн 190 дүгээр зүйлийн гарчиг, мөн зүйлийн 190.9, 190.10 дахь хэсгийн **“**Эмнэлгийн чанартай албадлагын” гэснийг “Сэтгэцийн эмнэлэгт хэвтүүлэн эмчлэх” гэж, мөн зүйлийн 190.4-190.8 дахь хэсгийн “эмнэлгийн чанартай албадлагын” гэснийг “сэтгэцийн эмнэлэгт хэвтүүлэн эмчлэх” гэж тус тус өөрчилсүгэй.

**4 дүгээр зүйл.**Шүүхийн шийдвэр гүйцэтгэх тухай хуулийн 27 дугаар зүйлийн 27.7.2 дахь заалт, 29 дүгээр зүйлийн 29.1.4 дэх заалтыг тус тус хүчингүй болсонд тооцсугай.

**5 дугаар зүйл**.Энэ хуулийг 2024 оны ... дугаар сарын ...-ны өдрөөс эхлэн дагаж мөрдөнө.

Гарын үсэг

ТАНИЛЦУУЛГА

Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай хуулийн төсөл

Иргэний болон улс төрийн эрхийн олон улсын пактыг тайлбарлах тухай НҮБ-ын 35 дугаар ерөнхий тайлбарт Оролцогч улс хүнийг дур мэдэн баривчлахаас урьдчилан сэргийлэх, зайлсхийхийн тулд сэтгэцийн эрүүл мэндийн хууль тогтоомж, дүрэм журам, практикийг хянан үзэж, сайжруулна. Эрх чөлөөгөө хасуулсан тохиолдол бүр хор уршигтай бөгөөд хүнийг албадан эмчлэх нь өвөрмөц хор уршиг дагуулж болохыг Хороо тэмдэглэсэн байна. Сэтгэцийн эрүүл мэндийн байгууллагад байнга байрлаж байгаа хүмүүст үзүүлж буй эмчилгээ, нөхөн сэргээх хөтөлбөр нь түүнийг нийгмээс тусгаарлаж, албадан эмчлэх шаардлагад нийцсэн байх ёстой. Эмнэлгийн чанартай албадлагын арга хэмжээний хууль ёсны эсэхийг эхний удаад болон үргэлжлэх явцад тодорхой давтамжтай шүүхээс хянан үзэх, пактад үл нийцэх албадан эмчлэх нөхцөлөөс сэргийлэхийн тулд хоригдогч этгээдэд баталгаажсан эрхээ хангуулах, эрхээ сэргээлгэхээр зохих байгууллагад хандахад нь туслалцаа үзүүлнэ гэж заасан.

Шүүхийн шийдвэр гүйцэтгэх тухай хуулийн 190 дүгээр зүйлийн 190.4 дэх хэсэгт “Албадан эмчлүүлж байгаа этгээдийг гэмт хэрэг үйлдэхээс урьдчилан сэргийлэх арга хэмжээг шүүхийн шийдвэр гүйцэтгэх байгууллага, эмнэлэг, цагдаагийн байгууллага хамтран хэрэгжүүлнэ” гэж заасан.

Хууль зүй, дотоод хэргийн сайд, Эрүүл мэндийн сайдын хамтарсан 2017 оны А-240/А/369 дүгээр тушаалаар баталсан “Эмнэлгийн чанартай албадлагын арга хэмжээ хэрэглэх тухай шүүхийн шийдвэрийг гүйцэтгэх, түүнд хяналт тавих журам”-ын 1 дүгээр зүйлийн 1.4 дэх хэсэгт “Албадан эмчлүүлж байгаа этгээдийг гэмт хэрэг үйлдэхээс урьдчилан сэргийлэх арга хэмжээг шүүхийн шийдвэр гүйцэтгэх байгууллага, эмнэлгийн болон цагдаагийн байгууллагатай хамтран хэрэгжүүлнэ”, 3 дугаар зүйлийн 3.1 дэх хэсэгт “Албадан эмчлүүлэгчийн зүгээс гарч болзошгүй хэрэг, зөрчлөөс урьдчилан сэргийлэх зохион байгуулалтын болон харуул хамгаалалтын арга хэмжээг тус журмын 1.4-т тусгагдсан байгууллагууд хамтран авч хэрэгжүүлсэн байна”, 5 дугаар зүйлийн 5.1 дэх хэсэгт “Хамгаалалтын нэг ээлжид 2-оос доошгүй хамгаалалтын ажилтан үүрэг гүйцэтгэхээр зохион байгуулна” гэж тус тус заасан.

Эрүүгийн хуулийн 7.4 дүгээр зүйл 5 дахь хэсэгт “Эмнэлгийн чанартай албадлагын арга хэмжээ авагдсан хүн хөөн хэлэлцэх хугацаанд эмчлэгдсэн, хэрэг хариуцах чадваргүй байдал нь арилсан бол шүүхээс түүнд оногдуулсан ялаас эмнэлгийн чанартай албадлагын арга хэмжээ авагдсан нэг хоногийг хорих ялын нэг хоногоор тооцон хасаж үлдсэн ялыг эдлүүлдэг.

Шүүхийн шийдвэр гүйцэтгэх тухай хуулийн 190 дүгээр зүйлийн 7 дахь хэсэгт мөн хэрэг хариуцах чадваргүй байдал арилсан тохиолдолд албадлагын арга хэмжээг хүчингүй болгож, ял оногдуулах зохицуулалт тусгагдсан байгаа болно.

Шүүхээс эмнэлгийн чанартай албадлагын арга хэмжээг гэмт хэрэг үйлдсэн этгээдэд оноохдоо засрал сайжралын байдалд ортол хугацаагүй, хугацаатай оногдуулсан тохиолдолд багадаа 1 сар буюу түүнээс дээш хугацаатай оногдуулдаг.

2019-2024 оны 2 дугаар сар хүртэл хугацаанд нийт 155 эмчлүүлэгчид хяналт тавин 115 эмчлүүлэгчийг албадлагын арга хэмжээнээс чөлөөлж, 2020 онд 1 эмчлүүлэгчийг хэрэг хариуцах чадвартай нь тогтоогдон цагдаагийн байгууллагад шилжүүлж, 2022 онд 1, 2023 онд 1 эмчлүүлэгч нас барж өнөөдрийн байдлаар Сэтгэцийн эрүүл мэндийн үндэсний төвийн Шүүх сэтгэц, эмгэг судлалын клиникт 40 эмчлүүлэгч эмчлүүлж байна. 2024 оны 05 дугаар сарын байдлаар эмчлүүлж байгаа 40 эмчлүүлэгчээс 20 эмчлүүлэгчийн шүүхээс тогтоосон хугацаа дуусаагүй, шүүхээс хугацаа заагаагүй 15 эмчлүүлэгч, хугацаа дууссан 5 эмчлүүлэгч тус тус байна.

Шүүхээс хугацаа заагаагүй, засрал сайжралын байдалд орохгүй байгаа эмчлүүлэгч нар дараах хугацаагаар эмчлүүлж байна.

* + 7 жил хүртэл эмчлүүлж байгаа-7
	+ 9-11 жил эмчлүүлж байгаа-6
	+ 18 жил эмчлүүлж байгаа-1
	+ 22 жил эмчлүүлж байгаа-1 эмчлүүлэгч тус тус байна.

Эрүүгийн хуульд албадан эмчлэх аюулгүй байдлын арга хэмжээ (эмнэлгийн чанартай албадлагын арга хэмжээ)-ний төрөл, дэглэмийг тусгах болсонтой холбогдуулан холбогдох зохицуулалтыг тусгалаа.

Ийнхүү эмнэлгийн чанартай албадлагын арга хэмжээг хэрэглэхдээ үйлдсэн чгэмт хэргийн нийгмийн аюулын шинж чанар, хэр хэмжээ, гэмт этгээдийн хувийн байдлыг харгалзаж ямар төрлийн эмнэлэгт эмчлэх талаарх зохицуулалтыг Эрүүгийн хууль, Эрүүгийн хэрэг хянан шийдвэрлэх тухай хууль, Шүүхийн шийдвэр гүйцэтгэх тухай хуульд нарийвчлан зохицуулах нь Эрүүгийн хуулийг төсөөтэй хэрэглэх боломжийг хязгаарлах, алба хаагчдын аюулгүй байдлыг хангах, хүний эрхийн аливаа зөрчлөөс урьдчилан сэргийлэх нөхцөлийг бүрдүүлэхэд ач холбогдолтой юм.